als_Latn dik_Latn sag_Latn
Shërbimi për mesazhe elektronike i Microsoft-it, Outlook-u, u bë pjesë e një sulmi kibernetikë gjatë fundjavës në Kinë. Përdoruesit në Kinë njoftuan se nuk mund të qaseshin në shërbimin e mesazheve elektronike Outlook nëpërmjet protokolleve IMAP dhe SMTP në desktop dhe pajisjeve mobile më 17 janar. Ndërsa ndërfaqja ueb e Outlook-ut nuk ishte prekur.
Sajti kinez GreatFire raporton se është përdorur sulmi “man-in-the-middle” (MITM), pasi është i vetmi që paraqet një gabim të vogël tek mesazhet elektronike të klientëve dhe nuk kuptohet aq qartë sa taktikat e tjera.
Sulmi “Man-in-the-middle” në kriptografi dhe në sigurinë e kompjuterëve është një formë e sulmit, ku një individ përveç se përgjon mesazhet e dy palëve që komunikojnë me njëri-tjetrin nëpërmjet një kanali komunikues jo të sigurt, por i ndryshon edhe mesazhet, duke i imituar të dy palët gjatë komunikimit. Në këtë rast, të dy palët që komunikojnë, besojnë se ata janë me të vërtet duke komunikuar me njëri tjetrin, gjë e cila në të vërtet nuk ndodh. Sulmuesi duhet të jetë i aftë t’i kapë mesazhet dhe të krijojë të reja.
GreatFire.org tha ditën e hënë se autoritetet shtetërore të administrimit të hapësirës kibernetike në Kinë ishin përgjegjës për sulmin MITM ndaj Outlook. GreatFire bëri disa eksperimente për t’u qasur në shërbimin Outlook duke përdorur portën e njëjtë IMAP për shërbimin e mesazheve elektronike në një shfletues, dhe zbuloi se një certifikatë sigurie e vetë-firmosur ishte përdorur për të bërë lidhjen. Sipas këtij sajti, kjo përputhet me sulmet e mëparshme tek sajtet kineze.
Nëse dyshimet e GreatFire-it janë të drejta, kjo mund të jetë një shenjë se qeveria kineze po ndërhyn tek shërbimet e huaja në ueb që të reduktojë numrin e përdoruesve në internet.
(Herë të lexuara: 125)
als_Latn als_Latn als_Latn als_Latn als_Latn als_Latn